# name
Els bacteris dels intestins podrien ajudar a tractar l'alcoholisme

# metadata.dc.description.abstract[].value
El consum excessiu d'alcohol és un problema sanitari de primera magnitud. Es calcula que cada any moren a tot el món més de tres milions de persones com a causa directa de beure massa alcohol, una substància que perjudica diversos òrgans i sistemes corporals. Segons l'enquesta estatal de consum de drogues, alcohol i tabac a l'estat espanyol, quasi el 20% de la població de més de 15 anys en consumeix de manera excessiva com a mínim un cop al mes, i un 2,2% poden ser-ne addictes. En aquestes dades hi ha, a més, un clar biaix de gènere: el nombre d'homes afectats és sis vegades superior al de dones. A Catalunya, la prevalença de borratxeres durant els darrers dotze mesos ha estat del 22,3%, més freqüents en els homes d'edat compresa entre els 15 i els 29 anys. En resum, entre la població general de 15 a 64 anys, el 5,3% d'homes i l'1,8% de dones presenten conductes de risc pel que fa al consum d'alcohol. Les begudes alcohòliques poden generar addicció amb facilitat. Segons l'Organització Mundial de la Salut, la seva capacitat iguala la de l'heroïna, malgrat que els efectes siguin diferents. Se sap de fa temps que afecta les capacitats cognitives, deteriora la memòria i provoca alteracions de l'estat d'ànim, afavorint episodis d'ansietat i depressió. Malauradament, no existeix un tractament prou efectiu per a l'alcoholisme. Per ara, cal treballar en la prevenció, especialment durant l'adolescència i la joventut, atès que l'edat d'inici del consum excessiu se situa, de mitjana, entre els 16 i els 17 anys. En aquest context, la neurocientífica Xin Li i els seus col·laboradors, de diversos centres de recerca xinesos, han fet una proposta innovadora i l'han publicat a la revista Frontiers in Neuroscience : utilitzar la microbiota intestinal com a mecanisme per combatre l'addicció a l'alcohol.

# metadata.dc.rights[].value
(c) Edició de Premsa Periòdica Ara, 2022

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Els bacteris dels intestins podrien ajudar a tractar l'alcoholisme